APSTIPRINĀTS

Alūksnes novada pašvaldības

stipendiju piešķiršanas komisijas sēdē

2019.gada 21.jūnijā,

 sēdes protokols Nr.3

**Alūksnes novada pašvaldības stipendiju piešķiršanas speciālistu piesaistei**

**konkursa nolikums**

**I. Vispārīgie jautājumi**

1. Nolikums nosaka Alūksnes novada pašvaldības stipendiju piešķiršanai speciālistu piesaistei (turpmāk tekstā - stipendiju) konkursa izsludināšanas un norises kārtību, kā arī konkursa uzvarētāju noteikšanu.

2. Konkursa mērķis ir izvērtēt stipendiju piešķiršanai piemērotākos studentus (turpmāk tekstā – pretendenti) ***divu sociālo darbinieku piesaistei*** darbam Alūksnes novada pašvaldības iestādē ,,Sociālo lietu pārvalde”(turpmāk tekstā – ierosinātājs).

**II. Konkursa izsludināšana, prasības pretendentiem un dokumentu iesniegšana**

3. Konkursu organizē Alūksnes novada domes izveidota komisija (turpmāk –komisija).

4. Informācija par konkursa izsludināšanu, norādot pretendentam izvirzāmās prasības, iesniedzamos dokumentus, pieteikšanās termiņu, tālruni uzziņām un dokumentu iesniegšanas vietu, publicējama Alūksnes novada pašvaldības mājas lapā [www.aluksne.lv](http://www.aluksne.lv).

5. Uz stipendiju var pretendēt personas, kuras sociālā darba jomā atbilst šādām prasībām:

 5.1.pilna laika augstākās izglītības programmās sekmīgi studējošie studiju programmā ,,Sociālais darbs” (ne zemāk kā 3.kursa (pēc 2.kursa pabeigšanas) studenti, kas rakstiski apliecinājuši gatavību nodibināt darba tiesiskās attiecības ar ierosinātāju studiju laikā vai pēc to pabeigšanas);

 5.2.maģistrantūrā sekmīgi studējošie pilna laika studiju programmā ,,Sociālais darbs”, kas rakstiski apliecinājuši gatavību nodibināt darba tiesiskās attiecības ar ierosinātāju studiju laikā vai pēc to pabeigšanas.

6. Stipendiju pretendentiem jāiesniedz šādi dokumenti:

6.1.komisijai adresētu iesniegumu (1.pielikums):

6.2.sekmju izrakstu par 2018./2019.mācību gadu;

6.3.rekomendāciju no konkrētās studiju programmas vadītāja;

6.4. pretendenta apliecinājumu par gatavību stāties darba attiecībās ar Alūksnes novada pašvaldības iestādi ,,Sociālo lietu pārvalde” studiju laikā vai pēc to pabeigšanas (2.pielikums);

6.5. Alūksnes novada pašvaldības iestādes ,,Sociālo lietu pārvalde” apliecinājumu par gatavību nodibināt darba tiesiskās attiecības ar pretendentu studiju laikā vai pēc to pabeigšanas;

7. Nolikuma 6.punktā minētos dokumentus stipendijas pretendenti līdz 2019.gada 26.jūlijam plkst.15.00 var nosūtīt pa pastu vai nogādāt personīgi slēgtā aploksnē ar norādi ,,Alūksnes novada pašvaldības stipendiju piešķiršanas speciālistu piesaistei konkursam”- Alūksnes novada pašvaldībai, Brūža ielā 7, Alūksnē, LV-4301.

8. Visi jautājumi par pieteikuma iesniegšanas kārtību adresējami Alūksnes novada pašvaldības stipendijas piešķiršanas komisijai rakstiski pa pastu, adrese Alūksnes novada pašvaldība, Brūža ielā 7, Alūksnes novadā, LV-4301 vai uz e-pastu dome@aluksne.lv.

9. Kontaktpersona – stipendiju piešķiršanas komisijas priekšsēdētāja Gunta Kupča, tālrunis 64381479; e-pasts izgl.parvalde@aluksne.lv.

**III. Konkursa norise un pretendentu vērtēšanas kritēriji**

10. Komisija vērtē tikai tos pretendentu pieteikumus, kuri pilnībā atbilst šī nolikuma 5., 6. un 7.punkta prasībām.

11. Komisija 10 (desmit) darba dienu laikā no konkursa dokumentu pieņemšanas termiņa beigām izvērtē pieteikumu atbilstību konkursa nolikuma 5., 6. un 7.punkta prasībām.

12. Kā priekšrocība, izvērtējot pretendentu pieteikumus, tiks uzskatīti apstākļi, ka:

 12.1. pretendents ir Alūksnes novada iedzīvotājs;

 12.2. ir pozitīva atsauksme par pretendenta studiju praksi.

13. Komisija, izvērtēšanas procesā, ir tiesīga pieprasīt papildus informāciju par pretendentu no izglītības iestādes, iepriekšējās prakses vietām.

14. Vienāda vērtējuma gadījumā, vairākiem pretendentiem kandidējot uz stipendiju konkrētajā specialitātē, priekšrocība tiek dota pretendentam, kuram ir augstāks sekmju vidējais vērtējums.

15. Komisija pieņem lēmumu par stipendijas piešķiršanu attiecīgam pretendentam, piešķiramās stipendijas apmēru, termiņu, vai atteikumu piešķirt stipendiju un iesniedz apstiprināšanai Alūksnes novada domē.

**IV. Lēmumu pieņemšana un līguma slēgšana**

16. Lēmumu par stipendijas piešķiršanu pieņem Alūksnes novada dome, pēc kā tiek slēgts līgums starp stipendiātu un Alūksnes novada pašvaldību saskaņā ar Alūksnes novada pašvaldības 28.01.2016. saistošo noteikumu Nr.4/2016 ,,Par pašvaldības stipendiju piešķiršanu speciālistu piesaistei Alūksnes novadā” 18. un 19.punktu (pieejams [www.aluksne.lv](http://www.aluksne.lv) sadaļās ,,Normatīvie akti un dokumenti” apakšsadaļā ,,Pašvaldības saistošie noteikumi”).